**Likumprojekta “Grozījumi Patentu likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Patentu likumā” (turpmāk – Projekts) šo jomu neskar. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts, pamatojoties uz Eiropas Savienības ietvaros iesaistīto dalībvalstu starpā panākto vienošanos par vienota spēka Eiropas patenta piešķiršanu, kā arī saistībā ar Patentu administrēšanas informācijas sistēmas ieviešanu, lai nodrošinātu Latvijā iesniegto patentu pieteikumu, Latvijā apstiprināto un uz Latviju attiecināto Eiropas patentu, kā arī papildu aizsardzības sertifikātu pārvaldību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Nolūkā precizēt normatīvo regulējumu saistībā ar Patentu administrēšanas informācijas sistēmas ieviešanu un vienota spēka Eiropas patenta piešķiršanu, ir nepieciešami grozījumi, lai nodrošinātu atbilstību noteiktajām prasībām, tādā veidā pilnveidojot Patentu likuma tiesisko regulējumu.  Projekts paredz šādus grozījumus:  1) pastāvošā kārtība nosaka, ka piešķirtais Eiropas patents ir jāapstiprina atsevišķi katrā valstī, kurā tiek pieprasīta patenta aizsardzība. Ņemot vērā, ka šis process ir saistīts ar ievērojamām papildu izmaksām, ir panākta vienošanās par vienota spēka Eiropas patenta ieviešanu, kas pēc nepieciešamo juridisko procedūru īstenošanas iesaistītajās dalībvalstīs pastāvēs līdzās nacionālajiem patentiem un klasiskajam Eiropas patentam, līdz ar to Patentu likums ir jāpapildina ar vienota spēka Eiropas patenta jēdzienu. Vienota spēka Eiropas patents izgudrojumam nodrošinās vienotu aizsardzību tajās Eiropas Savienības dalībvalstīs, kuras ratificēs starptautisko nolīgumu par Vienoto patentu tiesu (1. panta 10.1 punkts, 15. punkts, 65. panta ceturtā daļa, 75. pants);  2) jāprecizē atsevišķas Patentu likuma normas redakcionāli (9. panta otrās daļas 3. punkts, 29. panta trešā daļa, 44. panta pirmā daļa);  3) saskaņā ar 1998. gada 17. decembra līgumu “Par Marakešas līgumu par Pasaules Tirdzniecības organizācijas izveidošanu” (turpmāk – TRIPS līgums) nepieciešams precizēt Patentu likuma 9. panta piekto daļu atbilstoši TRIPS līguma 5. sadaļas 27. panta 3. daļas (a) apakšpunktam;  4) saskaņā ar Patentu likuma 48. panta pirmo daļu patenta pieteikuma materiāli pirms to publicēšanas ir slepeni, un tie nedrīkst būt pieejam trešajām personām. Elektroniski dokumentus Patentu valdei var iesniegt tikai pēc patenta pieteikuma publikācijas (izmantojot elektronisko pastu). Ņemot vērā iepriekš minēto, netiek nodrošināta droša un aizsargāta iespēja iesniegt patenta pieteikumu elektroniski. Tā kā elektronisko pastu nevar uzskatīt par drošu informācijas nodošanas avotu, dokumentus līdz patenta pieteikuma publicēšanai šādā veidā sūtīt nevar. 2017. gadā ir uzsākts darbs pie Patentu administrēšanas informācijas sistēmas ieviešanas, kas nodrošinās Latvijā iesniegto patentu pieteikumu, Latvijā apstiprināto un uz Latviju attiecināto Eiropas patentu, kā arī papildu aizsardzības sertifikātu pārvaldību. Ņemot vērā paredzamo Patentu administrēšanas informācijas sistēmas izstrādes noslēgšanos, nepieciešams grozīt normas, kas nosaka patentu reģistra grāmatās iekļaujamo informāciju (47. panta pirmā, otrā, trešā daļa, 48. panta piektā daļa);  5) saskaņā ar likumu “Par Vienotās patentu tiesas izveides nolīgumu” ir nepieciešams veikt grozījumus atbilstoši minētā nolīguma normām (65. panta ceturtā daļa, 71. panta 3.1 daļa);  6) pamatojoties uz Patentu līguma reglamenta 2. noteikuma 5. daļas (i) apakšpunktu, jāprecizē Patentu likuma 28. panta piektā daļa, paredzot, ka, ja patenta pieteikums Patentu valdē iesniegts svešvalodā, tad divu (nevis trīs) mēnešu laikā jāiesniedz pieteikums latviešu valodā. Šis divu mēnešu termiņš ir nepieciešams, lai būtu laiks patenta pieteikuma formālo prasību pārbaudei, kas veicama triju mēnešu laikā no pieteikuma datuma (Patentu likuma 34. panta pirmā daļa);  7) ņemot vērā to, ka ikdienā ir nepieciešams operatīvi pielāgot veidlapas, precizēta 27. panta otrā daļa, paredzot, ka turpmāk Ministru kabinets noteikts tikai pieteikuma saturu. |
| 3. | Projekta izstrādē iesaistītās institūcijas un publiskas personas kapitālsabiedrības | Patentu valde |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Rūpnieciskā īpašuma tiesību pieteicēji, īpašnieki (Patentu valdes pakalpojumu lietotāji), šo personu pārstāvji. Mērķgrupas aptuveno lielumu vai īpatsvaru nav iespējams noteikt, jo attiecas uz Patentu valdes pakalpojumu lietotājiem gan Latvijā, gan citās valstīs. |
| 2. | Tiesiskā regulējuma ietekme uz tautsaimniecību un administratīvo slogu | Projekts nerada jaunu administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **1. tabula Tiesību akta projekta atbilstība ES tiesību aktiem** |
| Projekts šo jomu neskar. |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Patentu valde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta esošo institūciju ietvaros, līdz ar to tas neparedz jaunu institūciju izveidi vai esošo institūciju likvidāciju, vai reorganizāciju. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

Spalvēna 67099635

Kintija.Spalvena@lrpv.gov.lv